पाक जहाज के रास्ते में रुकावट नहीं डाली : भारत  
भारत सरकार के सूत्रों ने नई दिल्ली में कहा कि भारतीय युद्धपोत आईएनएस गोदावरी द्वारा अदन की खाड़ी में कार्रवाई किए जाने की रपटें सही नहीं हैं।
भारत ने शनिवार को पाकिस्तान के इस आरोप से इनकार किया कि भारतीय नौसेना के युद्धपोत आईएनएस गोदावरी ने पाकिस्तानी नौसेना के जहाज के रास्ते में उस समय रुकावट डाली जब वह एमवी स्वेज को सुरक्षा मुहैया करवा रहा था। यह घटना गत 16 जून की है।  भारत सरकार के सूत्रों ने नई दिल्ली में कहा कि भारतीय युद्धपोत आईएनएस गोदावरी द्वारा अदन की खाड़ी में कार्रवाई किए जाने की रपटें सही नहीं हैं और गलत सूचनाओं पर आधारित हैं।  सूत्रों ने कहा कि इस्लामाबाद में भारतीय उच्चायोग में इस बारे में विरोध दर्ज कराने वाला पाकिस्तान भारत के खिलाफ झूठी अफवाहें फैला रहा है।  समाचार पत्र 'द न्यूज' के अनुसार पाकिस्तान के विदेश विभाग ने इस्लामाबाद में शुक्रवार को भारतीय उच्चायोग के सामने औपचारिक तौर पर विरोध दर्ज करवाया कि आईएनएस गोदावरी पाकिस्तानी पोत पीएनएस बाबर से रगड़ते हुए गुजरा।  रपट के अनुसार भारतीय युद्धपोत आईएनएस गोदावरी ने कथित तौर पर पीएनएस बाबर के रास्ते में उस समय रुकावट डाली जब वह 16 जून को वाणिज्यिक पोत एमवी स्वेज को सुरक्षा प्रदान कर रहा था। एमवी स्वेज को हाल ही में सोमालियाई लुटेरों ने मुक्त किया है।  पाकिस्तानी विदेश मंत्रालय की ओर से जारी बयान में कहा गया है कि भारतीय युद्धपोत ने न सिर्फ पाकिस्तानी नौसेना के पोत द्वारा की जा रही मानवीय कार्रवाई में बाधा डाली बल्कि 'खतरनाक ढंग से चक्कर भी लगाए'।   एमवी स्वेज को सोमालियाई लुटेरों ने 10 महीने तक बंधक बनाकर रखने के बाद गत 13 जून को उसे मुक्त किया था। इस जहाज के 22 सदस्यीय चालक दल में छह भारतीय, 11 मिस्र और चार पाकिस्तान और एक श्रीलंका का नागरिक शामिल है।